አሰንት ካፒታል በኢትዮጵያ ኩባንያዎች ላይ ኢንቨስት ሊያደርግ ነው
አሰንት ካፒታል የተሰኘ ዓለም አቀፍ የኢንቨስትመንት ኩባንያ በኢትዮጵያ ኩባንያዎች ላይ ገንዘብና ዕውቀት ኢንቨስት ለማድረግ ዝግጅቱን ማጠናቀቁን አስታወቀ፡፡ አሰንት ካፒታል የኢትዮጵያ ቅርንጫፍ ጽሕፈት ቤቱን በአዲስ አበባ ቦሌ መድኃኔዓለም አካባቢ በሚገኘው አቢሲኒያ ሞል ባለፈው ሐሙስ በይፋ ከፍቷል፡፡ በዕለቱ የአሰንት ካፒታል ኃላፊዎች በሰጡት ጋዜጣዊ መግለጫ የኩባንያው ማኔጂንግ ፓርትነር ሚስተር ሉካስ ክራንክ እንደተናገሩት፣ አሰንት ካፒታል በሞሪሺየስ ተቀማጭ የሆነ በኢትዮጵያ፣ በኬንያና በኡጋንዳ ቅርንጫፍ ቢሮ ያለው የኢንቨስትመንት ኩባንያ ነው፡፡ በሦስቱ አገሮች ኢንቨስት የሚያደርገው 50 ሚሊዮን ዶላር ኢንቨስትመንት ፈንድ አዘጋጅቷል፡፡ አሰንት ካፒታል በኢትዮጵያ በተለይ በማኑፋክቸሪንግ ዘርፍ በተሰማሩ ኩባንያዎች ላይ ድርሻ በመግዛት ሙያዊ ድጋፍ ለማድረግ መዘጋጀቱን የተናገሩት ሚስተር ክራንክ፣ በኢትዮጵያ በመጪዎቹ ሦስት ዓመታት 20 ሚሊዮን ዶላር ኢንቨስት ለማድረግ ማቀዱን ተናግረዋል፡፡ የገንዘቡ መጠን በአሥር እጥፍ ሊጨምር እንደሚችልም ጠቅሰዋል፡፡ የአሰንት ካፒታል የኢትዮጵያ ቢሮ ኃላፊ አቶ ሚካኤል መባ ሥላሴ ኢትዮጵያ ፈጣን የኢኮኖሚ ዕድገት በማስመዝገብ ላይ መሆኗ፣ ያለው የፖለቲካ መረጋጋትና ከፍተኛ የሕዝብ ቁጥር ያላት መሆኑ ለኢንቨስትመንት ተመራጭ እንደሚያደርጋት ተናግረዋል፡፡ አቶ ሚካኤል አሰንት በዋነኛነት የሚያተኩረው በኢትዮጵያውያን ባለሀብቶች በተቋቋሙ የማኑፋክቸሪንግ ኩባንያዎች ላይ እንደሆነ ገልጸዋል፡፡ ‹‹በአብዛኛው መሥራት የምንፈልገው እንደ አግሮ ፕሮሰሲንግ ያሉ ለሰፊው ሕዝብ የሚሸጡ ምርቶች ከሚያመርቱ ኩባንያዎች ጋር ነው፤›› ያሉት አቶ ሚካኤል፣ ኩባንያቸው ኢንቨስት የሚያደርግባቸው ኩባንያዎች ዓመታዊ ሽያጫቸው ከሁለት ሚሊዮን ዶላር በላይ የሆነ ከ35 እስከ 40 በመቶ ድርሻ ለመሸጥ ፈቃደኛ የሆኑ መሆን እንደሚጠበቅባቸው ገልጸዋል፡፡ አሰንት በአንድ ኩባንያ ላይ ከሁለት እስከ አምስት ሚሊዮን ዶላር ኢንቨስት የሚያደርግና የሚገዛው የድርሻ መጠን በድርድር የሚወሰን ይሆናል ተብሏል፡፡ ኩባንያው እንደ ወተት ተዋጽኦ፣ ጭማቂዎችና ሥጋ አምራች ኩባንያዎች ላይ ኢንቨስት የማድረግ ፍላጎት እንዳለው የገለጹት ሚስተር ክራንክ፣ እንደ ሆስፒታል ኬሚካል ላቦራቶሪ ካሉ አገልግሎት ሰጪ ተቋማት ጋርም ሊሠሩ እንደሚችሉ ጠቁመዋል፡፡ በኢትዮጵያ የሚንቀሳቀሱ በተለይ በቅርቡ ተመሥርተው የባንክ ብድር ላላገኙ ኩባንያዎች ከአሰንት ጋር መሥራት ትልቅ ዕድል ሊሆን ስለሚችል ኩባንያዎች ወደ ቢሮዋቸው እንዲመጡ ጋብዘዋል፡፡ አሰንት ካፒታል ከሁለት ዓመት በፊት በሞሪሺየስ የተቋቋመ ሲሆን 25 ባለአክሲዮኖች አሉት፡፡ የኖርዌይና የኦስትሪያ ፈንድ፣ አውሮፓውያን ባለሀብቶችና የምሥራቅ አፍሪካ ፔንሽን ፈንድና ኢንሹራንሶች ይገኙበታል፡፡